Ulla Tørnæs (V), 2010-01-21:
Jeg vil gerne starte med at kvittere helt principielt for det fremsatte beslutningsforslag.
Jeg synes, at det bidrager til at fastholde fokus på den graverende humanitære situation i Gaza og mere specifikt de vilkår, som børn og unge lever under i det lille og tætbefolkede område.
En normal tilværelse, som vi kender den her i landet, har i lang tid været uden for rækkevidde for de fleste beboere i Gaza.
Konflikten mellem Israel og Hamas for et år siden forværrede situationen yderligere.
I dag har kamphandlingerne reelt været afsluttet i nogen tid, men vi kan på ingen måde sige, at forholdene i Gaza er normaliserede.
Israels blokade af området har i stigende grad vanskeliggjort situationen for beboerne i Gaza.
Israel tillader kun indførelse af begrænsede mængder nødhjælp, og indførelse af byggematerialer til genopbygning efter konflikten er stærkt begrænset.
De omfattende ødelæggelser af boliger og infrastruktur bliver der derfor kun langsomt gjort noget ved.
Ekstremistiske netværk har fået øget mulighed for at etablere sig, og det er stort set umuligt for beboerne i Gaza at forlade striben.
I 2008 ansloges det, at arbejdsløsheden udgjorde 40 pct. i Gaza.
Situationen vil ikke blive forbedret, så længe der ikke er tilstrækkelig passage ud og ind af Gaza.
Regeringen arbejder sammen med primært EU, FN og Verdensbanken på at få skabt bedre betingelser for den humanitære indsats og genopbygningen af området.
Det handler især om at forbedre adgangen til Gaza, så tilstrækkelige mængder fødevarer og anden nødhjælp kan føres ind i landet.
Det er et helt centralt punkt.
Regeringen lægger derfor stor vægt på budskabet fra sidste måneds EU-udenrigsministermøde.
Ministrene opfordrer i konklusionerne om fredsprocessen den israelske regering til en øjeblikkelig, holdbar og betingelsesløs åbning for passage af humanitær hjælp, varer og personer til og fra Gaza.
Det er åbenbart, at situationen i Gaza er meget vanskelig, og der et stort behov for at bistå befolkningen på en lang række områder.
Jeg forstår udmærket bevæggrundene bag det fremsatte beslutningsforslag om et psykosocialt hjælpeprogram for traumatiserede børn i Gaza.
Forslaget peger på et meget væsentligt område, som regeringen er enig i fortjener stor opmærksomhed.
Selv om levevilkårene i Gaza er vanskelige for alle indbyggere, er børn særlig udsatte og sårbare.
En stor del af disse børn lider alvorligt under konfliktens hærgen og har brug for støtte til at bearbejde traumer.
En stor del af disse aktiviteter finder sted inden for de fem indsatsområder, som beslutningsforslaget lægger op til.
Danmarks støtter således med 7 mio. kr. et projekt, hvor dansk Røde Kors i samarbejde med palæstinensiske Røde Halvmåne bistår 30.000 krigstraumatiserede børn og voksne i Gaza.
Det foregår bl.a. gennem etablering af lokale psykosociale centre, hvor terapeuter bistår børn med at bearbejde deres traumer.
I 2009 støttede regeringen UNRWA med 70 mio. kr. til organisationens aktiviteter inden for uddannelse, sundhed og sociale ydelser.
Palæstinensiske flygtninge i Gaza og på Vestbredden samt i Jordan, Syrien og Libanon er omfattet heraf.
Den danske bilaterale støtte til UNRWA forstærkes af EU-bistanden til UNRWA, som Danmark jo har en væsentlig aktie i.
Fra 2000 til 2009 udgjorde EU-bistanden gennem Europa-Kommissionen således 1 mia. euro.
UNRWA har bl.a. iværksat det såkaldte Community Mental Health Programme.
Programmet hjælper børn og unge med at lindre den psykosociale virkning af den voldelige situation, den økonomiske nød og isoleringen af Gazas flygtninge.
186 særligt uddannede vejledere arbejder i UNRWA's skoler, sundhedsklinikker og sociale centre for at bistå børn og voksne med at overkomme deres traumer.
De fleste vejledere arbejder i UNRWA's skoler med traumeramte børn og unge.
UNRWA arbejder også for at sikre nyt skolemateriale til de knap 200.000 skoleelever i 221 UNRWA-skoler i Gaza.
Meget sådant materiale blev beskadiget eller forsvandt under konflikten.
Man søger også at give ekstra undervisning som erstatning for den undervisning, der gik tabt.
Danmark er altså allerede dybt involveret i støtten til Gaza, herunder vilkårene for og rehabiliteringen af traumeramte børn.
Karakteristisk for det danske engagement er, at regeringen arbejder gennem de organisationer, som har lokalkendskabet, erfaringen og mandatet, dvs. UNRWA eller relevante ngo'er.
Al erfaring viser, at denne tilgang er afgørende for at sikre gennemslagskraften og den langvarige effekt af indsatserne.
Regeringen er enig i hensigten og målet med forslaget om etableringen af et fælles nordisk psykosocialt hjælpeprogram for traumatiserede børn i Gaza, men ikke i de midler, som disse mål foreslås nået med.
En ny og parallel struktur med et formaliseret nordisk samarbejde vil kræve betydelige administrative ressourcer.
Det vil ikke være den mest hensigtsmæssige og mest effektive måde at hjælpe Gazas børn på.
Den hjælp ydes bedst gennem og af ngo'er med ekspertise inden for området og UNRWA.
Det arbejde vil Danmark fortsætte med at støtte.
Vi vil også fremover styrke dialogen med UNRWA og relevante ngo'er på dette område, og vi vil være særlig opmærksomme på problemstillingen i forbindelse med fordelingen af de humanitære midler i år, hvor Gaza og Vestbredden naturligvis fortsat vil være et fokusområde.
På den baggrund vil jeg opfordre til, at beslutningsforslaget forkastes.